Oslotunnelen uten brannvann
Det er vannuttak til å koble på brannslanger i tunnelen. Men det er praktisk talt tomt for vann i uttakene. Jernbaneverket mener situasjonen er håndterbar, men brannvesenet er i tvil.Senest i forrige uke hadde brannvesenet og Jernbaneverket en nattøvelse. Bann i et tog ble simulert, noe som bekreftet problemet. Oslo brann- og redningsetat (OBRE) har flere ganger tatt saken opp med Jernbaneverket som eier infrastrukturen i tunnelen. - Vi har fått en foreløpig tiltaksliste, men vi ser at det ikke er mulig å etablere raske og gode løsninger for å oppnå tilfredsstillende personsikkerhet, sier seksjonsleder Erik Lerfald i OBRE. - Jernbaneverket skulle bedre trykksettingen fra Nationaltheatret stasjon og mot Skøyen, men det er langt fra godt nok. - Vi har en transportabel, kraftig vifte som skal flytte røykgassene i tunnelen, men den har begrenset virkning. Hensikten er å flytte røyken for å lette vår innsats. - Det Jernbaneverket har presentert for oss er ikke optimale tiltak, det siste tilsynet vi gjorde i tunnelen og hvor vi etterlyste bedre tiltak, var 23. november i fjor, sier Lerfald. - Det er under utredning å bygge en parallell tunnel som skal kunne brukes til evakuering av passasjerer ved en brann. - Men alle skjønner at det ikke er gjort over natten ? - Ja, det skjønner alle, sier Lerfald.- Vi er tvilende til hvordan en evakuering av passasjerer vil kunne skje og hva utfallet av en brann i tunnelen vil bli, legger han til. - Jernbaneverket har gitt oss en foreløpig tiltaksplan, men vi etterlyser en statusrapport med en beskrivelse av hva som har blitt gjennomført, og eventuelle endringer i fremdriftsplanen. Brannvannet har vært borte fra tunnelen i ett år. De tre siste somrene har tunnelen vært stengt for trafikk i seks uker av gangen for å installere nytt utstyr. - Øvelsen denne uken var blant annet for å finne hvilke kompenserende tiltak vi kan sette inn før ny brannvannledning er klar neste år, sier Karstein Søreide, konstituert banedirektør i Jernbaneverket. - Hvilke tiltak tenker du på? - Blant annet tankvogner med vann som står tilgjengelig på Oslo S. De kan kjøres inn rimelig raskt. Vi har også bergingstog som kan rekvireres fra Lodalen.
Oslo brann- og redningsetat er bekymret for sikkerheten ved en eventuell brann i tog i Oslotunnelen. Tunnelen er nemlig tom for vann.